
«JEG KLARER IKKE å tenke på noe annet», sa Thelma.

«Ikke jeg heller», sa Tico og gjespet. «Jeg sov maks to timer i natt.»

De var på vei til skolen og var sent ute, som vanlig. Men det var noe helt annet som bekymret dem:

For nøyaktig femten timer og tjuetre minutter siden hadde de fått en ny tekstmelding fra BIH – Byrået for Ikke-hendelser: Nytt oppdrag snart. Vær klar. Det var alt som hadde stått. Som vanlig hadde meldingen slettet seg selv med en gang den var lest.

«Hva mener de med ‘snart’?» sa Tico. «Det er verdens minst presise ord.»

Thelma trakk på skuldrene. «Jeg vet ikke mer enn deg. Det kan være ‘snart’ som i ‘noen få uker’ eller snart som i ‘noen timer’. Byrået gir oss ikke mer informasjon enn vi absolutt trenger.»

«Jeg trenger mye mer informasjon enn det der. Venting er det verste jeg vet», sa Tico. «Det er tortur!»

De hørte skoleklokka ringe og satte opp farten. Da de kom inn porten, så de klassen stime inn hovedinngangen til D-bygget. På avstand så de nesten ut som et gigantisk tusenbein.

Men idet Thelma og Tico kom inn døra som de siste, løp de rett på Bente, skolens rektor.

«Der er dere», sa hun og smilte. Eller prøvde på det, i alle fall. Bente hadde kort plommefarget hår, grønne briller i snor og digre smykker som klirret om kapp med nøkkelknippet. Når hun marsjerte gjennom gangene, var det som om et helt skrangleorkester kom gående. Bjelle-Bente var det noen som kalte henne. Tico hadde ofte tenkt at skranglingen var grunnen til at hun trodde alt sto så bra til på skolen. Siden alle hørte henne på lang avstand, fikk de god tid til å avslutte slåsskampen/mobbingen/taggingen/kranglingen/baksnakkingen eller hva de nå holdt på med.

«Sorry for at vi ikke rakk oppstillingen», sa Tico.

«Men vi rekker timen», sa Thelma.

«Det tviler jeg på», sa Bente. «Vi har nemlig et par ting å prate om. Kom.» Hun snudde seg og gikk nedover gangen. Klirr-sproing-klirr-klang … Tico og Thelma fulgte etter.

«Samme hva du har gjort – jeg blir ikke med på å ta skylda», hvisket Thelma.

«Jeg har ikke gjort noen ting», sa Tico.

Eller hadde han? Nå måtte han tenke. Kunne rektor ha funnet ut at det var han som hacket hjemmesidene til skolen? Nei, det virket ikke sannsynlig. Det var flere måneder siden. Dessuten var det ingen på skolen som kunne nok om data til å finne ut noe sånt. Tico pleide alltid å skjule sporene sine godt – hvis noen klarte å følge dem, stoppet de på en server i Ukraina.

«Fint kontor», sa Thelma. Hun hadde aldri vært på rektors kontor før.

«Sett dere», sa Bente og lukket døra. Thelma og Tico satte seg på hver sin stol med blått trekk som klødde gjennom buksestoffet.

Bente satte seg bak skrivebordet. Hun begynte å pusse brillene sine mens hun sa «Thelma Thurman. Tico Malloy. Hmmm.»

«Det er oss», sa Tico og prøvde å virke munter og uskyldig.

«Er alt i orden?» spurte Thelma, forsiktig.

«Nei, på ingen måte. Dere har satt meg i en skikkelig knipe», sa Bente.

«Men vi har ikke gjort noen ting», sa Thelma. «Har vi?» Hun gløttet bort på Tico, som ristet på hodet.

«Ikke som jeg kan komme på», sa Tico.

«I går kveld fikk jeg besøk av to voksne personer, en mann og en dame», sa Bente. «De var … ja, jeg vil ikke bruke ordet ‘truende’, så la oss bare si at de var meget ‘overbevisende’.»

Både Thelma og Tico skjønte med en gang hvem hun snakket om. Det kunne bare være Harvey og Cassandra fra BIH.

«De sa at dere to kommer til å være mye borte fra skolen fremover. De sa at dere …» Hun lente seg over skrivebordet, før hun fortsatte med hviskestemme:

«De sa at dere to jobber for en eller annen hemmelig organisasjon? Jeg skjønte ikke om det var i staten eller i militæret. Og så sa de …»

Hun måtte trekke pusten, som om hun måtte samle ekstra kraft for å klare å fortsette. «Og så sa de at jeg kunne snakke med dere om dette én gang og så aldri mer – ikke med noen. Ikke engang foreldrene deres.»

«Nei, du vet foreldre blir jo så fort bekymret. Eller ikke mine, kanskje, men foreldre flest», sa Tico.

«Jeg tror de sa en hel masse annet også, men av en eller annen grunn har jeg glemt alle detaljene», sa rektor.

«Jeg husker ikke engang hvordan de to så ut, bare at det var en mann og en kvinne, men ansiktene deres er liksom visket ut. Det siste jeg husker er at de tok frem en rar maskin og festet elektroder til hodet mitt, og så ble øynene mine bombardert med skarpe, blinkende lys … Og nå tror dere sikkert at det har rablet for rektoren deres …»

«Nei, vi tror på deg», sa Thelma.

«PMR», sa Tico. «De brukte en Portabel Minne Reorganisator på deg. Men vanligvis kaller vi det bare en hjernevaskemaskin.»

Thelma satte et kvast blikk i ham. Tico krympet seg, han skjønte han hadde forsnakket seg. Dette var ting de absolutt ikke hadde lov til å snakke om med noen utenfor Byrået for Ikke-hendelser. Det var bare det at han syntes så synd på rektor, som satt der så stakkarslig og forvirret.

«Så dere vet hvem jeg snakker om?» sa Bente. «Jeg har ikke blitt gal?»

«Det kan vi ikke kommentere», sa Thelma. «Jeg mener: Du har ikke blitt gal. Men det er alt vi kan si.»

«Og det stemmer at vi kommer til å være mye borte fra skolen», sa Tico. «Uten melding hjemmefra. Og det kan skje helt plutselig.»

«Men kan dere love meg at alt er i orden med dere?» sa rektor.

«Ja, med oss er alt i orden», sa Tico. «Med verden, derimot … det er jeg litt mer usikker på. Men vi jobber med sa … ken.» Thelma så på ham med kvasse øyne igjen.

«Sorry», hvisket Tico og smilte spakt.

«Dere driver vel ikke på med noe farlig?» spurte Bente.

Bekymringsrynkene laget bølgemønster i panna hennes. Du skulle bare visst, tenkte Tico. Du skulle bare visst at vi akkurat har reddet verden fra det største zombie-utbruddet på femti år. Men han sa selvfølgelig ikke det. I stedet sa han:

«Farlig? Se på meg. Ser jeg ut som en fyr som gjør farlige ting?»

Thelma smilte. «Tico er den største pysa jeg kjenner.»

Tico trakk på skuldrene. «Jeg er den største pysa jeg kjenner, også», sa han.

Men Bente så ikke helt overbevist ut.

Tico lente seg frem og la en hånd på armen hennes. «Jobben vi gjør er av og til litt farlig, men noen må gjøre den. Og jo mindre du vet, jo tryggere er både vi og du.» 

ETTER SKOLEN GIKK de hjem til Tico for å gjøre lekser. De lå på gulvet på rommet hans med bøkene mellom seg.

Men det gikk sakte. Særlig Tico slet med konsentrasjonen. Hele tiden sjekket han mobilen sin, forsikret seg om at han ikke hadde gått glipp av noen meldinger eller at den sto på lydløs.

Nytt oppdrag snart … Men når?!

«Slutt med det der, du jinxer det når du sjekker mobilen hele tiden», sa Thelma.

Tico stønnet. Han åpnet norskboka, men teksten kunne like godt vært på kinesisk.

«Vi kan sikkert slippe lekser også, hvis vi ber om det», sa han. «Vi kan be Harvey eller Cassandra om å si til Bente at vi ikke skal ha lekser.»

«Det tror jeg ikke de kommer til å gå med på», sa Thelma.

«Det er ikke bra å ha to jobber, man kan bli stressa og syk av det. De har forsket på det», sa Tico.

«Du er redd for å bli stressa og syk av lekser, men synes det er helt chill å nesten bli spist av zombier?» sa Thelma.

Tico måtte le. «Når du sier det på den måten, høres det litt rart ut. Men jeg har faktisk bare hatt noen få mareritt om alt det der. Og det ene marerittet var ikke engang om zombiene, men om sjefen vår, Lyana. Hva med deg?»

«Jeg husker sjelden drømmene mine. Kanskje like greit. Av og til så føles det som om alt bare var en lang film. En film der jeg husker enkelte scener kjempegodt og andre scener ikke i det hele tatt. Og da tenker jeg at alt vi opplevde – zombiene, Olav den hellige, flukten gjennom tunnelen – at alt det bare skjedde i fantasien.»

«Jeg har det på samme måte», sa Tico. «Men vet du hva jeg gjør da?»

«Ja, det vet jeg», sa Thelma. «Du henter UV-lampen til faren din, stiller deg foran speilet på badet, skrur av taklyset og ser på tatoveringen din», sa Thelma.

«Jeg kan se på den i timevis», sa Tico. «Jeg har byttet batterier i UV-lampen to ganger allerede.»

Thelma strøk fingertuppene over tinningen sin. Der hun hadde en tatovering som var identisk med Tico sin. Alle agenter i Byrået for Ikke-hendelser hadde en.

Da de takket ja til å jobbe som agenter i BIH, var det noe av det første som skjedde: De fikk en usynlig tatovering på høyre tinning. Det vil si, den var usynlig i vanlig lys, men ikke i det blå lyset fra en UV-lampe. Tatoveringen var av en druide, en slags hettekledd munk eller nonne. Rundt hodet til druiden svevde merkelige symboler, og ut av hendene strømmet det ormer som dannet en sirkel.

Men det mest spesielle med tatoveringen var ikke at den var usynlig i vanlig lys, men at den var levende. I lyset fra UV-lampen kunne de tydelig se at ormeringen snurret sakte rundt druiden samtidig som ormene snodde seg rundt hverandre.

I tillegg gjorde tatoveringene det mulig for BIH å spore dem, akkurat som man kan spore mobiltelefoner som har blitt borte eller stjålet. Dermed kunne de andre BIH-agentene se hvor Thelma og Tico til enhver tid var. Det var litt creepy, men Yasir Sabrov, som var ansvarlig for alle tekniske ting på BIH, hadde forklart at alle agenter måtte ha ‘denne funksjonen’, som han kalte det. Det var for å kunne hjelpe dem hvis de var i fare.

Og at jobben som agent ikke akkurat var ufarlig, det visste de nesten litt for godt. Det første oppdraget deres var nesten blitt det siste.

«Så har du tenkt på det?» sa Tico.

«Hva da?» sa Thelma, som skjønte at Tico hadde snakket en stund allerede uten at hun hadde fått det med seg.

Tico sukket og forklarte på nytt.

«Har du tenkt på hvor sprøtt det er at vi ikke engang vet hvor vi jobber. Fysisk, mener jeg. Selv om noen hadde siktet på oss med en kanon, ville vi ikke klart å avsløre hvor Byrået for Ikke-hendelser ligger – enda vi har vært der. Det eneste vi vet er at det ligger under jorda her i byen et sted, og at det finnes en hemmelig trapp midt i Sollimarka og en like hemmelig heis inne i et parkeringshus.»

«Jo, det er sprøtt», sa Thelma, «men alt med Byrået er jo sprøtt. Har du forresten sjekket bankkontoen din? Den som Yasir opprettet, altså.»

«Gjett om jeg har», sa Tico. «Sekstini tusen åtte hundre og femti kroner! Hver eneste måned! Tenk på det! Og vi betaler ikke skatt, engang. Er du klar over hvor mye penger vi kommer til å ha når vi blir atten?»

«Nå må vi bare sørge for å bli atten», sa Thelma. Hun klappet sammen norskboka.

«Tror du vi kan få sånne skilt? Du vet slike som politiet har?» Tico gjorde stemmen så mørk han kunne.

«Agent Malloy, BIH! Vi har mistanke om at du skjuler et romvesen i kjelleren. Slipp oss inn eller vi moser døra di med lasergønner.»

«Kanskje ikke måten å gjøre det på når vi ikke skal tiltrekke oss oppmerksomhet», sa Thelma.

Tico sukket. «Vi har verdens kuleste jobb, og så kan vi ikke engang fortelle det til noen. Hele verden tror fortsatt at vi bare er to vanlige nerder.»

«Snakk for deg selv», sa Thelma og tok engelskbøkene ut av sekken. Tico strakk hånden sin mot kladdeboka hennes, men Thelma var raskere. Hun røsket til seg kladdeboka og gjemte den i sekken. «Glem det! Du får ikke skrive av svarene mine.»

«Men det går bare ut over meg selv», sa Tico. «Please?» Hånden hans var allerede inni sekken hennes.

«Du kan få skrive av matteleksa mi til gjengjeld», sa Tico.

Thelma la seg oppå sekken.

«Armen min!»

«Slutt!»

«Au!»

De lo og tullesloss – helt til de ble avbrutt av et bip.

«Det er din», sa Tico.

Thelma tok mobilen sin. En tekstmelding uten avsender. Hun åpnet den og leste høyt. «Møt opp ved teleportøren i Brageligata 14.»

«Teleportøren? Som i science fiction?» gispet Tico. Han snappet mobilen ut av hånden til Thelma.

«Du tror virkelig på hva som helst», sa Thelma.

«Det står garasjedøren, ikke teleportøren», sa Tico, skuffet.

Etter bare noen sekunder slettet meldingen seg selv. Så plinget det inn en melding på Ticos mobil også: ‘Ta med solkrem’.

Thelma og Tico så på hverandre.

«Solkrem … Det kan bare bety én ting», sa Thelma. «Vi skal på oppdrag i et varmt land.»

«Nei, ikke Syden, jeg hater Syden …» klaget Tico. 

TICO OG THELMA syklet gjennom byen til Brageligata 14. Det var ettermiddag og tett trafikk, biler og busser overalt. Voksne syklister plinget irritert på dem før de presset seg forbi, livredde for å bli fem sekunder forsinket.

«Ingen limousine-service denne gangen», stønnet Tico. «Kanskje de tar oss som en selvfølge allerede.»

De svingte inn i Brageligata. Den var litt smalere og roligere. De så husnumrene på høyre side. To, fire, seks, åtte, ti, tolv … seksten. Nummer fjorten manglet.

Men garasjeporten var der. Tico og Thelma hadde passert ut gjennom den en gang før, men aldri inn.

Porten var av metall og tagget ned. Tico kjente på håndtaket, men porten var enten låst eller veldig tung.

«Så hva gjør vi da? Skal vi bare stå her og vente?» sa Tico. Han så hverken overvåkningskameraer eller fingeravtrykkslesere slik de var vant til fra innsiden av Byrået.

«Du har glemt en ting», sa Thelma. Hun pekte på den høyre tinningen sin.

«Ah», sa Tico. «Selvfølgelig. De kan se hvor vi er.»

I det samme gikk garasjeporten opp. Det knirket i tørre tannhjul.

Thelma og Tico trillet syklene sine inn i garasjen – som i virkeligheten var en stor heis. Porten lukket seg, og heisen satte seg i bevegelse nedover.

Lukten av kjølig fjell strømmet inn i neseborene. Tico la merke til at det ikke var noen knapper i heisen. Ingen etasjeknapper, ingen alarmknapp. Hva skjedde hvis heisen stoppet opp? Best å ikke tenke på det. Han begynte å plystre slik han av og til gjorde når han ble nervøs, men stoppet da Thelma satte øynene i ham.

Etter ett minutt stoppet heisen, og porten åpnet seg. De trillet syklene sine ut.

Thelma og Tico så på hverandre. Hverken Lyana, Harvey, Cassandra, Yasir eller Evelyn var å se. De var alene.

«Det er greit at vi ikke trenger velkomstkomité, orkester og fyrverkeri til å ønske oss velkommen, men det hadde vært fint om noen var her», sa Thelma.

«Hallo?» ropte hun. Bare hennes eget ekko svarte.

«Der», sa Tico og pekte. En golfbil sto parkert ved siden av garasjeporten.

«Tror du …?» begynte Thelma.

Men Tico hadde allerede lagt fra seg sykkelen og satt seg bak rattet.

Thelma klatret opp på setet ved siden av. Tico tråkket på gasspedalen og bilen skjøt fart, men han måtte skuffet slå fast at dette var en annen golfbil enn den Lyana hadde kjørt dem i første gang de kom til Byrået. Hennes bil hadde sust av gårde som en rakett, denne gikk i sneglefart i forhold.

Etter noen minutters kjøretur var de fremme i kommandorommet, der agentene Harvey Kutz og Cassandra Scott satt på hver sin side av møtebordet.

«Dere tok dere god tid», gryntet Harvey.

«Hyggelig å se deg igjen, også», sa Thelma.

Cassandra reiste seg og ga dem begge en klem. «Ikke bry dere om Harvey», sa hun. «Han har også savnet dere, han er bare ikke så god til å sette ord på følelser. Ikke sant, Harvey?»

«Hyggelig å se dere også, blablabla. Sånn. Small talk og følelser unnagjort. Fornøyd?» sa Harvey. Men de kunne se antydningen til et smil om leppene til den digre mannen med det glattbarberte hodet.

Tico kikket seg rundt. Rommet var like imponerende nå som da de kom inn i det første gang. Det var som en katedral full av teknologi. Fire gigantiske skjermer dekket den ene veggen. Rett under var det to rekker av litt mindre skjermer. Noen av dem viste nyheter fra ulike kanaler, mens de fleste var koblet til webkameraer som overvåket alt fra skogsområder og gater til kirkegårder, laboratorier og nedlagte gruver.

Cassandra gjorde tegn til at de skulle sette seg.

«Skjer det noe spennende?» sa Tico.

«Det kan du trygt si.» De snudde seg mot stemmen, men kunne ikke se noen. Men de visste hvem det var: Lyana Rivenreed, sjefen for Byrået for Ikke-hendelser kom gående, skjult bak rekken av dataskjermer. Thelma tenkte at hun faktisk var enda mindre enn hun husket henne. Ikke kortvokst, bare liten. Som en vanlig dame som hadde krympet i vask.

Lyana klatret opp på en kontorstol og dro i spaken for å komme høyere opp. Men siden hun nesten ikke veide noen ting, ble hun nærmest skutt opp i luften. Bare Harveys raske reaksjon forhindret at hun falt av. Lyana viftet bort hånden hans, irritert.

Så lente hun seg over bordet, foldet de små knudrete hendene og stirret på Thelma og Tico gjennom de tykke brilleglassene sine.

«Dere spurte om det skjer noe spennende. Svaret er ja. Men ikke her.»

«Hvor da?» sa Thelma.

«Her», sa Cassandra og klikket frem et videobilde på en av de store skjermene. Opptaket var gjort fra en satellitt og viste bare skyer eller tåke som drev dovent av gårde. Innimellom kunne de så vidt skimte noe grønt, kanskje skog. Og langs den venstre bildekanten kunne de se fjelltopper som stakk opp.

«De fjelltoppene der er en del av Andesfjellene», sa Lyana.

«Sør-Amerika», mumlet Tico.

«Riktig», sa Cassandra. «Nærmere bestemt Peru. Dere kan ikke se det nå på grunn av tåken, men omtrent der …» – hun pekte på skjermen med en laserpeker – «… ligger Alto Purús nasjonalpark, rett ved grensen til Bolivia og Brasil. Vi vet at det foregår ting inne i nasjonalparken. Og denne mannen …»

Cassandra klikket frem et stillbilde som viste en gruppe menn som satt rundt et kafébord. Bildet var tatt på avstand og var ganske uskarpt og kornete. Det var tydeligvis tatt på gammeldags film for lenge siden. Mannen på midten av bildet var ringet rundt med rød tusj. «Denne mannen her går under navnet Henry Chang. Han er halvt kinesisk og halvt malaysisk. På dette bildet, som dessverre er det eneste vi har av ham, er han kanskje femti år. Vi tipper at han nå er mellom sytti og åtti.»

Thelma og Tico skjønte ingenting. En gammel mann som satt på kafé og hva så?

Harvey tok ordet. «Vi vet veldig lite om ham. Men faren hans kjøpte store landområder inne i nasjonalparken som han sperret av med høye murer og strømførende piggtråd.»

«Kan man gjøre det? Jeg trodde nasjonalparker var for at dyr og planter skulle ha et trygt sted å være uten mennesker», sa Thelma.

Harvey nikket. «Det er riktig, men er man rik nok, kan man gjøre akkurat som man vil. Sånn er livet, dessverre. Uansett: Henry Chang – som muligens heter noe helt annet – overtok prosjektet da faren døde.»

«Men hva driver han med der inne i jungelen, da», ville Tico vite.

«Det er det vi skal prøve å finne ut», sa Lyana. «Kanskje han lager narkotika. Eller kanskje han bare leder en merkelig religiøs sekt. Vi vet ikke.»

«Ingen av dem som drar inn og ut av området vil snakke», sa Harvey. «Mange av dem har våpen og oppfører seg truende. Og de som bor i den lille landsbyen utenfor hovedporten tør ikke si det lille de vet. Hvis de i det hele tatt vet noe.»

«Chang har truet dem?» sa Thelma. Hun hadde alltid tenkt at gamle mennesker var snille, men sånn var det selvsagt ikke.

«Ja, vi tror det», sa Cassandra.

«Men går det ikke an å bare fly en drone over området og sjekke?» sa Tico.

«Alle droner blir skutt ned», sa Harvey. «Og hvis et småfly skulle finne på å nærme seg området, får de beskjed over radioen om at de også blir skutt ned hvis de ikke endrer kurs.»

Cassandra klikket frem et nytt bilde. Det var tatt nede på bakken og viste en høy mur med piggtråd på toppen.

«Denne muren går rundt hele området. Og piggtråden er dessuten strømførende. Det går også rykter om at det er gravd ned miner rundt muren, så ingen våger å nærme seg.»

«Det er altså sannsynlig at han driver med noe hemmelig – og sikkert ulovlig», sa Tico. «Men jeg skjønner fortsatt ikke hva det har med oss å gjøre, med Byrået for Ikke-hendelser.»

Harvey holdt opp en pekefinger. «Vent.»

«Dette ble tatt for cirka en uke siden», sa Cassandra og klikket frem et nytt foto. Det var også tatt fra satellitt, men var zoomet mere inn, og det var mindre skyer. De kunne se mørke flekker her og der. Cassandra pekte med laseren.

«De mørke firkantene er bygninger. Og den brune stripen er en flyplass. De tynne rødbrune strekene er veier som fører ut i jungelen. Men det som virkelig interesserer oss er dette.»

Hun zoomet enda litt inn og pekte med laseren. Thelma og Tico kunne først ikke se hva hun mente. Alt var bare nyanser av grønt.

«Ser dere de små mørke prikkene på gressletten der?» Nå kunne de så vidt se det.

«Følg med nå», sa Cassandra og klikket frem et nytt bilde som var nesten identisk, men bare nesten.

«Dette bildet er tatt cirka ett minutt senere. Ser dere noen forskjell?»

«Prikkene har beveget seg», Thelma.

Cassandra nikket. «Det har de. De har beveget seg flere hundre meter.»

Lyana kremtet og sa: «BIH i Peru frykter at skyggene er overnaturlige vesener.»

«Okei, men hvorfor prøver ikke BIH i Peru å finne ut av det selv? Jeg mener: Hva har det med oss i Norge å gjøre?»

«De har forsøkt. Men dessverre har de fått problemer med regjeringen og politiet – mange av dem blir bestukket av Chang. Våre agentkollegaer kan knapt knytte skolissene sine uten at noen følger med og rapporterer til Chang.»

«Men noen eventyrlystne turister fra Europa er det ingen som vil mistenke for noe som helst», sa Thelma. «Det er det du mener, ikke sant?»

«Det er akkurat det jeg mener», sa Lyana.

«Kult! Når drar vi?» sa Tico.

«Så snart du har løftet rumpa di fra stolen», sa Harvey.

